RO Jurnalul Oficial al Uniunii Europene C 168/10

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 168/09

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în temeiul articolului 9

„ROBIOLA DI ROCCAVERANO”

NR. CE: IT-PDO-0217-0024-13.09.2005

IGP ( ) DOP ( X )

1. Rubrica din caietul de sarcini care face obiectul modificării:

—  Denumirea produsului — Descrierea produsului — Aria geografică — Dovada originii — Metoda de obținere — Legătura — Etichetarea —  Cerințele naționale — Altele (de precizat)

2. Tipul modificării:

—  Modificare a documentului unic sau a fișei-rezumat — Modificare a caietului de sarcini al DOP sau al IGP înregistrate pentru care nu s-a publicat niciun document unic și nici o fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Descrierea produsului:

S-a introdus posibilitatea rafinării produsului.

Deși în caietul de sarcini precedent nu era menționată posibilitatea de maturare a produsului, în prezent este răspândită și foarte apreciată pe piață practica de a supune o parte a producției de „Robiola di Roccaverano” unor perioade mai mult sau mai puțin lungi de maturare. Această practică reprezintă reluarea unei tradiții mai vechi.

S-a modificat parametrul referitor la marginea exterioară. Limita inferioară a trecut de la 4 cm la 2,5 cm. Această modificare a devenit necesară deoarece, în ultimii ani, cantitatea de brânză „Robiola di Roccaverano” produsă exclusiv din lapte de capră a crescut în mod semnificativ. În plus, s-a revenit la utilizarea pe scară largă a recipientelor de coagulare numite „bicchieroni” sau, în dialect local, „Pignatin”, care pot conține o cantitate maximă de lapte de 1,8 litri, având capacitatea maximă de 2 litri. Utilizându-se aceste recipiente, pentru a se putea obține sinereza zerului caracteristică pentru „Robiola di Roccaverano”, ele nu pot fi umplute cu o cantitate mai mare de lapte. În plus, dacă se utilizează exclusiv sau cu preponderență lapte de capră, se obține, datorită caracteristicilor compoziției chimico-fizice ale laptelui de capră, o margine exterioară inferioară în comparație cu cea a roților de „Robiola di Roccaverano” produse cu lapte de vacă și de oaie în cantități predominante.

3.2. Metoda de obținere:

A scăzut, de la 45 % la 40 %, conținutul minim de grăsime în substanța uscată. Și această modificare este legată de faptul că, în ultimii ani, a crescut semnificativ procentul de brânză „Robiola di Roccaverano” obținută exclusiv sau cu preponderență din lapte de capră. Compoziția medie a laptelui de capră implică un conținut mai redus de grăsime în substanța uscată.

S-a modificat procentul de substanțe proteice și de cenuși. „Robiola di Roccaverano” a fost dintotdeauna obținută din laptele disponibil în cadrul exploatației, indiferent de specia de origine. Prin urmare, „Robiola di Roccaverano” este o brânză obținută prin coagularea acidă a laptelui amestecat (de capră, de oaie și de vacă), caracteristicile ei fiind determinate nu doar de tehnologia de producție utilizată, ci și de raporturile existente între tipurile de lapte provenite de la cele trei specii. Așadar, procentul de substanțe proteice și de cenuși este puternic influențat de tipul de lapte utilizat.

S-a modificat, de la 85 % la 50 %, procentul maxim de lapte de vacă utilizabil. În plus, a fost modificat procentul de lapte de oaie, care nu poate depăși 50 %. Această modificare a devenit necesară deoarece, începând deja din anii ’90, în exploatațiile din zonă nu se mai cresc deloc sau se cresc mult mai puține bovine și ovine, acestea fiind înlocuite cu caprine. Printre motivele multiple ale acestei schimbări se numără, cu importanță deloc secundară, costurile mai reduse ale instalării și gestionării unei ferme de caprine, rusticitatea sporită a acestor animale și posibilitatea de a utiliza amplele suprafețe necultivate ale zonei. În plus, această alegere este legată și de revenirea la vechile tradiții ale teritoriului de producție a brânzei „Robiola di Roccaverano”, unde, între 1950 și 1960, creșterea bovinelor și ovinelor era foarte redusă și se datora aproape exclusiv nevoii de animale de tracțiune și de povară, foarte răspândită fiind, în schimb, creșterea caprinelor. Mai mult, faptul că producătorii s-au folosit de această modificare a caietului de sarcini aprobată în mod provizoriu a dus la creșterea calității produsului comercializat (premiat și în cadrul mai multor manifestări naționale și internaționale) și, prin urmare, la creșterea bazei productive, prin instalarea în acest teritoriu marginal și dezavantajat numit Langa Astigiana și în satele învecinate a unor noi exploatații conduse de tineri agricultori.

Atât în fișă, cât și în caietul de sarcini au fost introduse rasele de caprine, ovine și bovine de la care se obține laptele folosit la producția de „Robiola di Roccaverano” și a fost specificată hrana animalelor.

3.3. Aria geografică:

Aria geografică a fost descrisă mai detaliat în fișă, astfel încât să fie respectate noile norme.

3.4. Dovada originii:

În conformitate cu cerințele regulamentului comunitar, dovada originii a fost prezentată mai detaliat, atât în fișă, cât și în caietul de sarcini.

3.5. Legătura:

În fișă și în caietul de sarcini au fost introduse elementele care demonstrează că „Robiola di Roccaverano” își are originea în această arie geografică, precum și informații privind legătura produsului cu aria geografică. Comisia deține deja aceste informații, care au fost cuprinse în documentația pe baza căreia a fost obținută înregistrarea.

3.6. Etichetarea:

Au fost explicitate normele specifice referitoare la etichetare, prin introducerea codului de identificare a exploatației agricole, precum și a logoului denumirii, pentru a se garanta recunoașterea imediată a produsului și pentru a se asigura informarea clară și completă a consumatorului.

În plus, pe etichetă trebuie indicate în mod obligatoriu diversele procente de lapte utilizate, pentru a oferi mai multă claritate și transparență în legătură cu ingredientele din compoziția brânzei, având în vedere și importanța tot mai mare acordată în ultimii ani alergiilor și intoleranțelor alimentare.

3.7. Altele:

S-a specificat în mod clar că operațiunile de ambalare trebuie să se desfășoare în aria de producție, având în vedere imposibilitatea ca brânza însăși să fie marcată în mod indelebil în momentul producției, deoarece aceasta nu are coajă, fiind formată dintr-o pastă proaspătă și moale. În plus, lipsa cojii implică riscul deshidratării sau oxidării brânzei, precum și riscul modificării conținutului de lipide.

FIȘĂ-REZUMAT

REGULAMENTUL (CE) NR. 510/2006 AL CONSILIULUI

„ROBIOLA DI ROCCAVERANO”

NR. CE: IT-PDO-0217-0024-13.09.2005

DOP ( X ) IGP ( )

Această fișă-rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministero delle politiche agricole e forestali Adresă: Via XX Settembre 20 00187 Roma RM ITALIA Tel. +39 0646655104 Fax +39 0646655306 E-mail: saco7@politicheagricole.gov.it

2. Grup:

Denumire: Consorzio per la Tutela del Formaggio Robiola di Roccaverano Adresă: Via Roma 8 Roccaverano AT ITALIA Tel. +39 014488465 Fax +39 014493350 E-mail: info@robioladiroccaverano.com Componență: Produttori/trasformatori ( X ) altro ( )

3. Tip de produs:

Clasa 1.3 – Brânzeturi

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Robiola di Roccaverano”

4.2. Descriere:

Producția de „Robiola di Roccaverano” se desfășoară pe întreg parcursul anului. Este o brânză obținută cu ajutorul coagulului lactic, proaspătă, supusă maturării sau rafinării.

Brânza DOP „Robiola di Roccaverano” este cilindrică și are fețe plane, ușor bordate, cu margine externă ușor convexă. Diametrul fețelor este cuprins între 10 și 14 cm, înălțimea marginii exterioare fiind de 2,5-4 cm. Greutatea unei roți variază între 250 și 400 de grame.

Parametrii de referință ai brânzei „Robiola di Roccaverano” în ceea ce privește grăsimea, substanțele proteice și cenușile sunt următorii:

grăsime: minimum 40 % din substanța uscată;

substanțe proteice: minimum 34 % din substanța uscată;

cenuși: minimum 3 % din substanța uscată.

În funcție de nivelul de maturare, caracteristicile senzoriale ale brânzei „Robiola di Roccaverano” se disting după cum urmează:

produsul proaspăt, maturat timp de 4-10 zile: coaja se poate prezenta sub forma unui strat subțire de mucegai natural sau poate fi inexistentă; aspectul extern se caracterizează printr-o culoare albă de lapte sau galben-pai; pasta are culoarea albă a laptelui; structura este cremoasă și moale; gustul și aroma sunt delicate, plăcute și/sau ușor acidulate;

produsul rafinat până în a 11-a zi a procesului de maturare: coaja prezintă un strat natural de mucegai; aspectul extern se caracterizează printr-o culoare crem, galben-pai sau ușor roșiatică; pasta are culoarea albă a laptelui; structura este moale, devenită ușor compactă odată cu prelungirea perioadei de rafinare, poate fi cremoasă în partea gustoasă de sub coajă.

4.3. Aria geografică:

Aria geografică cuprinde teritoriul administrativ al următoarelor comune: în provincia Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole și Vesime; în provincia Alessandria: Castelletto d’Erro, Denice, Malvicino, Merana, Montechiaro d’Acqui, Pareto, Ponti, Spigno Monferrato și teritoriul comunei Cartosio, aflată pe malul stâng al torentului Erro.

4.4. Dovada originii:

Toate etapele procesului de producție sunt monitorizate, pentru fiecare înregistrându-se intrările și ieșirile. În acest mod, precum și prin înscrierea în registrele corespunzătoare, gestionate de organismul de control, a crescătorilor de animale, a producătorilor și a unităților de maturare și de ambalare, precum și prin declararea la timp a cantităților produse către organismul de control, se garantează trasabilitatea produsului. Parcelele de pajiște, pajiște-pășune și pădure trebuie înregistrate într-un registru păstrat de organismul de control. Toate persoanele fizice sau juridice înscrise în registrele respective vor face obiectul controalelor din partea organismului de control.

4.5. Metoda de obținere:

Pentru producția de „Robiola di Roccaverano” se utilizează lapte crud integral provenit de la capre aparținând raselor Roccaverano și Camosciata Alpina cu încrucișările lor, de la oi aparținând raselor Pecora delle Langhe și de la vaci aparținând raselor Piemontese și Bruna Alpina cu încrucișările lor, dar numai de la animale crescute în aria de producție. Se utilizează lapte crud integral de capră în proporție de 100 %, sau în proporție de minimum 50 %, la care se adaugă procente variabile de lapte crud integral de vacă și/sau oaie, în proporție de maximum 50 %, laptele fiind obținut prin mulgeri consecutive efectuate într-un interval de 24-48 de ore. În plus, este obligatorie specificarea pe etichetă a procentelor de lapte utilizate la producerea brânzei.

Ovinele și caprinele se hrănesc pe pășuni în perioada 1 martie-30 noiembrie și sunt hrănite cu nutrețuri verzi și/sau conservate și cu boabe de cereale, leguminoase și oleaginoase, ca atare sau prelucrate. Hrana vacilor este formată din iarba păscută pe pășuni, din nutrețuri verzi și/sau conservate și din boabe de cereale, leguminoase și oleaginoase, ca atare sau prelucrate.

Hrana tuturor animalelor trebuie să provină din aria de producție în proporție de peste 80 %.

La lapte se adaugă cheag de origine animală după începerea procesului de acidificare și la o temperatură cuprinsă între 18 °C și 24 °C și este lăsat să se odihnească pentru o perioadă de coagulare de 8-36 de ore, în funcție de condițiile climatice și de mediul în care are loc prelucrarea. Produsul este ținut în matrițe până la 48 de ore, fiind întors periodic pentru a se favoriza scurgerea zerului.

Produsul se sărează uscat pe cele două fețe în perioada în care este întors sau la sfârșitul procesului de punere în formă. Maturarea naturală se face păstrând produsul proaspăt în încăperi adecvate timp de cel puțin trei zile după punerea în matrițe. Începând cu a patra zi de la punerea în matrițe se permite vânzarea sau continuarea maturării de către producător și/sau de firmele care se ocupă de rafinare. Brânza „Robiola di Roccaverano” este considerată rafinată începând din a zecea zi de la punerea în matrițe.

Operațiunile de ambalare trebuie să se desfășoare în aria de producție, deoarece brânza are pastă proaspătă și moale, iar lipsa cojii implică riscuri precum deshidratarea și oxidarea brânzei și modificarea compoziției sale din punct de vedere lipidic.

În plus, deoarece nu are coajă, brânza nu poate fi marcată în mod indelebil în momentul producției.

4.6. Legătura:

Terenul este argilos cu substrat marnos; în unele zone mișcările de tasare au generat terenuri caracteristice de tip coluvial cu strat argilos foarte profund, cu o capacitate hidrică sporită și cu un indice de fertilitate foarte ridicat. Clima este cea tipic continentală, caracterizată de perioade de frig intens, ninsori abundente, valuri succesive frecvente de îngheț și dezgheț iarna și de temperaturi ridicate vara, după o schimbare foarte bruscă a vremii spre sfârșitul lunii iunie. Precipitațiile atmosferice nu prezintă prea multe variații; media anuală a ploilor este de 300 mm, cantitățile de ploaie fiind foarte reduse în perioada de primăvară-vară, drept care se pot înregistra ani foarte secetoși.

Acest mediu pedoclimatic determină obținerea nutrețurilor tipice pentru pajiști și pajiști-pășuni. Este vorba despre pajiști variate, în care predomină gramineele (aproximativ 75 %) și leguminoasele (aproximativ 25 %), la care se adaugă numeroase plante aromatice și medicinale. Principalele graminee sunt: raigrasul (Lolium spp.), golomățul (Dactylis glomerata), păiușurile (Festuca spp.), firuța, vițelarul etc. Principalele leguminoase sunt: trifoiul de munte (Trifolium montanum), ghizdeiul (Lotus corniculatus), coada șoricelului (Achillea spp.) etc. Printre plantele aromatice și parfumate, pe lângă vițelar, se află întreaga gamă a umbeliferelor, precum morcovul sălbatic (Daucus carota carota), pălămida (Cirsium arvense), salvia (Salvia officinalis), lavanda (Lavandula latifolia), multe specii de cimbru (Thymus spp.), virnanțul (Ruta graveolens), măceșul (Rosa canina canina) etc. Aceste nutrețuri, ale căror substanțe nutritive formează un echilibru natural din punctul de vedere al raportului între carbohidrați, proteine și vitamine, constituie o hrană de calitate pentru efectivele de ovine și caprine, precum și pentru bovine. Prin urmare, caracteristicile deosebite ale florei, cu diversele parfumuri și arome, se regăsesc și în laptele datorită căruia brânza „Robiola di Roccaverano” dobândește o savoare care o distinge de oricare alt tip de brânză.

Ovinele și caprinele pasc și în păduri. Pădurile reprezintă o bună metodă de protecție a solului, dar apără, de asemenea, animalele de căldurile excesive în perioada verii.

Manuscrisul semnat la 1899 de preotul Pistone cuprinde istoria parohiei Roccaverano și a așezărilor limitrofe între anii 960 și 1860. Printre subiectele istorice de interes politic figurează și detalii de natură economică ce evidențiază importanța brânzei „Robiola”, precum faptul că în comuna Roccaverano sunt organizate cinci târguri anuale. Cu aceste ocazii se vinde, pentru export, „excelenta brânză Robiola”. Se menționează explicit exportul pentru că pe vremea aceea brânza Robiola era cunoscută deja nu doar în Italia, ci și în Franța. Așadar, reiese că, deja de pe atunci, „Robiola” nu era considerată o brânză generică, oarecare, pentru că prezintă caracteristici care o disting de toate celelalte brânzeturi. Brânza Robiola obținută prin prelucrare manuală se poate păstra chiar și 6 luni în borcane de sticlă, cu ulei, sau punând formele între paie.

4.7. Organismul de control:

Denumire: I.N.O.Q. Adresă: Piazza Carlo Alberto Grosso 82 12033 Moretta CN ITALIA Tel. +39 0172911323 Fax +39 0172911320 E-mail: inoq@isiline.it

4.8. Etichetare:

La momentul comercializării, pe brânză se aplică un sigiliu adeziv care închide ambalajul și pe care figurează logoul denumirii, alcătuit dintr-un „R” stilizat. În simbolul grafic al literei „R” majusculă, stilizată și de culoare maro, este reprezentat un turn crenelat inspirat de turnul vechi al comunei Roccaverano. Bucla literei „R” cuprinde o roată de „Robiola di Roccaverano”, iar sub piciorușul înclinat figurează un element decorativ colorat în verde și galben-verzui, care amintește de pajiștile și de linia sinuoasă tipice pentru colinele din zona Langa. Toate aceste elemente sunt cuprinse într-un cerc lat de culoare verde închis pe care figurează, cu majuscule albe, mențiunea „Robiola di Roccaverano”, în partea de jos în mijloc figurând o floare stilizată de culoare albă. Întregul logo este imprimat pe fond alb. La baza logoului denumirii figurează codul de identificare al producătorului și numărul de serie al etichetei: pe fond ocru, în cazul brânzei „Robiola di Roccaverano” produsă doar din lapte de capră, și pe fond alb, în cazul brânzei obținute din mai multe tipuri de lapte. În orice caz, este obligatoriu ca pe etichetă să fie specificate procentele de lapte utilizate. Fiecare roată este comercializată întreagă, ambalată și sigilată.

(1) JO L 93, 31.3.2006, p. 12.